Datum: 30. 1. 2018 Sporočilo za javnost

**FURS po novem pristojen za sankcioniranje zaradi neizplačila plač**

*Nova pristojnost FURS od 1. 1. 2018 dalje.*

**Finančna uprava RS (FURS) je z letom 2018 na podlagi novega 134. a člena Zakona o pokojninskem in invalidskem zavarovanju – ZPIZ-2, poleg Inšpektorata RS za delo, pristojna, da v okviru davčnega nadzora uvede postopek o prekršku zoper tiste delodajalce, pri katerih v postopku nadzora ugotovi, da obračunov davčnega odtegljaja, na katerem opravijo tudi obračun prispevkov za socialno varnost (v nadaljevanju: REK obrazci) niso predložili iz razloga, ker plač delavcem niso izplačali.**

Davčnim zavezancem (delodajalcem), ki ne izplačujejo plač v skladu z določili Zakona o delovnih razmerjih, to je do 18. v mesecu za pretekli mesec in posledično ne predlagajo REK obrazcev na katerih obračunajo prispevke, **svetujemo, da to storijo čim prej in se izognejo prekršku. Če delodajalec REK obrazca ne predloži, ker ne izplača plače, bo FURS delodajalca sankcioniral skladno z novo določbo ZPIZ-2.**

V meseca februarju bodo uslužbenci FURS (tudi z vključitvijo mobilnih enot) izvajali obsežne aktivnosti nadzora delodajalcev, ki niso oddali REK obrazca v zvezi z izplačili plač. Mobilne enote FURS bodo na terenu preverjale ali delodajalci, ki REK obrazcev niso oddali, dejansko tudi niso izplačali plač.

Če bo v postopku nadzora ugotovljeno, da so zaposleni prejeli plače (oziroma druga izplačila, ki dejansko predstavljajo plačo), prispevki pa niso bili obračunani in plačani, bo FURS zoper te delodajalce uvedel ustrezne postopke v skladu z določbami Zakona o davčnem postopku. Če pa bo v postopkih nadzora ugotovljeno, da REK obrazci niso bili predloženi, ker delodajalec plač zaposlenim ni izplačal, bo FURS, po novem, takšnega delodajalca na podlagi določila 134. a člena ZPIZ-2 sankcioniral in mu izrekel globo. Globa za storjeni prekršek znaša od 450 EUR do 20.000 EUR, odvisno od velikosti in statusa delodajalca. Z globo od 450 EUR do 2.000 EUR pa se kaznuje tudi odgovorna oseba delodajalca.

Odnosi z javnostmi

Finančna uprava RS